- Det har været dybt skuffende at opleve, hvor lidt format, Glen har håndteret perioden efter sin opsigelse med.

Sådan lød den kontante melding fra FC Midtjylland-formanden Rasmus Ankersen søndag aften til Politiken.

Læs også: FCM-formand angriber Riddersholm: Du mangler format

Glen Riddersholm har nu svaret på kritikken fra FC Midtjylland formanden, og Glen Riddersholm fortæller blandt andet, at han vil holde sig ude, og at FC Midtjylland må have større interne problemer.

- Egentlig vil jeg ikke kommentere ret meget på de angreb, der kommer her. Små hunde gør højest. Bemærkningerne ser jeg mere som et udtryk for, at man ønsker at forsvare noget, som i mine øjne ikke har bund i virkeligheden. Man skal nemlig være varsom med at analysere på ting, som man reelt ikke har meget indsigt i og kan kommentere.

- For mit vedkommende er FCM et fantastisk kapitel. Men jeg er kommet videre. Det lader til, at andre ikke er kommet videre. Jeg følger FCM og Superligaen med stor interesse, og jeg håber, at FCM klarer sig godt. Jeg glæder mig meget over den succes, der er i øjeblikket, lyder det fra Riddersholm til Politiken.